CONSILIUL CONCURENŢEI A DECLANŞAT DOUĂ INVESTIGAŢII DIN OFICIU PRIVIND ÎNCĂLCAREA LEGII CONCURENŢEI ŞI A TRATATULUI DE INSTITUIRE A CE ÎN DOMENIUL VÂNZĂRII, RESPECTIV VALORIFICĂRII DREPTURILOR DE TELEVIZIUNE A MECIURILOR DE FOTBAL

În cadrul monitorizării permanente a pieţelor, în vederea depistării eventualelor practici anticoncurenţiale, Consiliul Concurenţei a efectuat o analiză privind vânzarea, respectiv valorificarea drepturilor de televiziune a meciurilor de fotbal.

Ca urmare, în baza rezultatelor analizei efectuate, în data de 15.04.2009, Plenul Consiliului Concurenţei a dispus declanşarea, din oficiu, a două investigaţii.

Prima investigaţie vizează posibila încălcare a prevederilor art. 5 alin. (1) din Legea concurenţei nr. 21/1996 republicată şi a art. 81 alin. (1) din Tratatul de Instituire a Comunităţii Europene de către Liga Profesionistă de Fotbal şi membrii acesteia, respectiv de către Federaţia Română de Fotbal şi membrii acesteia cu privire la vânzarea în comun a drepturilor comerciale asupra competiţiilor fotbalistice.

Cea de a doua investigaţie declanşată are ca obiect posibila încălcare a art. 5 alin. (1) din Legea concurenţei nr. 21/1996, republicată, şi a art. 81 alin. (1) din Tratatul de Instituire a Comunităţii Europene de către Consorţiul format din SC Antena 1 SA şi SC RCS&RDS SA cu privire la valorificarea drepturilor de televiziune a meciurilor de fotbal din cadrul Campionatului României - Liga I, aşa cum sunt aceste drepturi prevăzute în contractul cu nr. 428/08.04.2008 - încheiat între Liga Profesionoistă de Fotbal şi consorţiul format din SC Antena 1 SA şi SC RCS&RDS SA.

Consiliul Concurenţei este interesat în obţinerea observaţiilor şi opiniilor de la agenţii economici terţi (inclusiv concurenţi şi clienţi ai părţilor implicate), în legătură cu aceste două investigaţii.

Observaţiile şi punctele de vedere pot fi transmise prin fax la numărul 021 – 405.45.12, prin e-mail la adesa servicii@consiliulconcurenţei.ro sau prin poştă la adesa: Consiliul Concurenţei, Piaţa Presei Libere nr.1, corp D1, sector 1, Bucureşti, cod poştal 013701, Oficiul Poştal nr.33.

Menţionăm că, încă din anul 2004, autoritatea română de concurenţă a adoptat o politică de clemenţă, conform căreia această instituţie poate acorda imunitate la amendă sau reduceri substanţiale ale amenzilor pentru agenţii economici care furnizează informaţii/documente relevante pentru depistarea şi sancţionarea cartelurilor în care sunt implicaţi.

16 Aprilie 2009